Imtella' Ġunju 17, 2020 Annimal domestiku li kien ta' ispirazzjoni biex inkiteb il-ktieb A Street Cat Named Bob, miet fl-età ta' 14-il sena. James Bowen kien iltaqa' ma' Bob fl-2007 meta kien għaddej minn mument diffiċli f'ħajtu jipprova jgħeleb il-vizzju tad-droga. Meta sab il-qattus li kien abbandunat u midrub, huwa ddeċieda li jiġbru, jdewwih u jibda jieħu ħsiebu. Kien beda jieħu l-qattus ġinġer miegħu kull meta jmur idoqq fit-toroq jew ibigħ il-ġurnal The Big Issue f'Londra. Eventwalment, Bowen kiteb ktieb dwar ir-relazzjoni tiegħu mal-qattus. Il-ktieb kien għamel suċċess kbir u inħadem ukoll f'film fl-2016. A Street Cat Named Bob: And How He Saved My Life kien ippubblikat fl-2012 u warajh ħarġu ħames kotba oħra li ġew tradotti f'aktar minn 40 lingwa oħra. Aktar tard din is-sena mistenni joħroġ it-tieni film: A Gift from Bob.